Martin Laliberté

**Martin Laliberté** P.M.E. (født 13. desember 1964 i arrondissementet Charlesbourg i byen Quebec i Canada) er en kanadisk misjonær tilhørende *Société des Missions Etrangères du Québec*, generalsuperior for dette misjonsselskapet, og katolsk biskop av Trois-Rivières. Martin Laliberté taler fem språk: fransk, engelsk, portugisisk, spansk og haitisk kreolsk.
## Liv og virke
### Bakgrunn
Martin Laliberté studerte ved Laval University i Quebec fra 1983 til 1987, hvor han tok en bachelorgrad i katolsk teologi og et diplom i utdanning. Fra 1987 til 1989 var Laliberté misjonær i Haiti. Deretter fullførte han et års opplæring ved *Centre de Spiritualité Manrèse* i Quebec, og etter videre studier ved Saint Paul University i Ottawa tok han en mastergrad i missiologi. 

I 1990 ble Martin Laliberté medlem av Société des Missions Etrangères du Québec (P.M.E. - *Société des Missions Etrangères de la Province du Québec*). Fra 1990 til 1992 var han engasjert i ungdomsmisjoner i Quebec. Laliberté avla sin høytidelige profesjon den 22. juni 1995. Han ble ordinert til diakon en uke senere i kapellet i sin ordens generalhus i Laval av erkebiskopen av Quebec, Maurice Couture R.S.V.

### Prest
Den 28. oktober samme år ble han presteviet i Notre-Dame des Laurentides-kirken av Marc Leclerc, hjelpebiskop i Quebec.

I 1996 ble Martin Laliberté sendt som misjonær til den svært store delstaten Amazonas vest i Brasil, hvor han først var i Manacapuru. I 1998 ble han pastor i menigheten *São Sebastião* i Caapiranga. Han var også president for presterådet i det territoriale prelatur Coari fra 1998 til 2000. 

I 2004 returnerte Laliberté til hjemlandet og ble direktør for det internasjonale misjonæropplæringssenteret for *Société des Missions Etrangères*. Fra 2008 til 2013 tjenestegjorde han som generalvikar i *Société des Missions Etrangères*. 

Fra 8. mai 2013 var Martin Laliberté generalsuperior i sin orden. Han etterfulgte pater Guy Charbonneau, da nylig utnevnt til biskop av Choluteca i Honduras.  Den 4. juni 2018 ble han gjenvalgt til generalsuperior for en andre femårsperiode.

### Hjelpebiskop i Quebec
Den 25. november 2019 utnevnte pave Frans ham til titulærbiskop av *Sertei* og til  hjelpebiskop i Quebec.  Erkebiskopen av Quebec, kardinal Gérald Cyprien Lacroix I.S.P.X., ordinerte ham til biskop den 29. desember samme år i Notre-Dame-katedralen i Quebec. Medkonsekrerende var biskop René Guay av Chicoutimi, og Quebec-hjelpebiskop Marc Pelchat. Blant de andre som var nærværende ved ordinasjonsmessen var den apostoliske nuntius Luigi Bonazzi og den anglikanske biskopen av Quebec, Bruce Myers.

### Biskop av Trois-Rivières
Pave Frans utnevnte ham til biskop av Trois-Rivières den 14. mars 2022. Han overtok der etter biskop Luc Bouchard, som i en alder av 75 år var blitt innvilget sin aldersbetingede avskjedssøknad. Han ble innsatt i embedet den 8. april samme år.

Bispedømmet Trois-Rivi?eres er (2023) ett av landets mest katolske områder. Ca 98% av innbyggerne er katolikker, det vil si over 245.000 personer.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Kardinal Marc Ouellet (1944- ) *2001
* Kardinal Gérald Cyprien Lacroix (1957- ) *2009
* Biskop *Martin Laliberté* (1964- ) *2020

## Referanser